SKRIFTLIG FORESPØRGSEL E-1828/99

af Anna Karamanou (PSE) til Kommissionen

(13. oktober 1999)

Om: Rygning som sygdomsårsag på verdensplan og Den Europæiske Unions politik desangående

Bortset fra kræft, dødelige kredsløbssygdomme og mange andre lidelser påstås det nu, at rygning også fører til impotens. BMA (den britiske lægeorganisation) er kommet til disse konklusioner efter at have anstillet en undersøgelse af rygere i alderen fra 21 til 75 år. Endvidere viser en undersøgelse, der er foretaget af det medicinske fakultet ved Athens universitet, at de lægestuderende ikke er klar over rygningens skadelige følger, og at en ud af to er rygere. Det bør også understreges, at i Grækenland forøges antallet af unge rygere med ca. 50.000 om året. På EU-plan er de årlige udgifter til anti-rygningskampagner ikke større end det beløb, som tobaksfabrikanterne bruger dagligt til reklamefremstød for deres produkter.

Kan Kommissionen derfor oplyse, på hvilken måde den vil gribe ind, hvilke beløb den stiller til rådighed, og hvilke politiske skridt den vil tage til at indlede den uopsættelige bekæmpelse af denne sygdomsårsag og beskytte de europæiske borgeres og navnlig de unges helbred?

Svar afgivet på Kommissionens vegne af David Byrne

(24. november 1999)

Kommissionen offentliggjorde i december 1996 en meddelelse(1), der var tænkt som et bidrag til undersøgelsen af gældende og fremtidige strategier i forbindelse med bekæmpelsen af tobaksrygning på EU-plan og i de enkelte medlemsstater med henblik på at formindske tobaksrygningens indvirkning på EU-borgernes sundhed. Kommissionen offentliggjorde i september 1999 en beretning(2) om de foranstaltninger, som Kommissionen har truffet på EU-plan siden offentliggørelsen af meddelelsen fra 1996.

Med hensyn til Kommissionens konkrete foranstaltning i forbindelse med finansiering af projekter til bekæmpelse af tobaksrygning, består den af to dele:

1. I henhold til Europa-Parlamentets og Rådets afgørelse nr. 646/96/EF af 29. marts 1996 om en handlingsplan for kræftbekæmpelse som led i indsatsen inden for folkesundhed (1996-2000)(3) i forbindelse med den tredje handlingsplan for kræftbekæmpelse, giver Kommissionen økonomisk støtte især til to store netværk i forbindelse med forebyggelse: det første, som er af generel art, er Det Europæiske Netværk til Forebyggelse af Rygning(4), det andet er centreret omkring de unge, nemlig Det Europæiske Netværk om Unge og Tobak(5). Gennem disse to netværk koordineres de europæiske projekter, der sigter på forebyggelse. Støttebeløbet var i 1998 på 2 mio. EUR, i 1999 bliver det på mere end 3 mio. EUR. Man skal i den forbindelse huske på, at det samlede program for 1999 havde et budget på 14 mio. EUR.

2. I henhold til Rådets forordning (EØF) nr. 2075/92 af 30. juni 1992 om den fælles markedsordning for råtobak(6) blev der oprettet en fællesskabsfond for forskning i tobaksrygning. Forordningen blev sidst ændret ved forordning (EF) nr. 1636/98(7). I forbindelse med denne fond giver Kommissionen økonomisk støtte bl.a. til projekter vedrørende sundhedsfaren ved tobaksrygning. De projekter, der får støtte, drejer sig for de flestes vedkommende om initiativer, der henvender sig til unge. Fonden, der blev finanseret med 1 % af præmieordningerne til tobaksproducenter, er vokset til det dobbelte siden tobakshøsten 1999.

Med hensyn til reklamer for tobaksprodukter skal det oplyses, at fjernsynsreklamer blev forbudt ved Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv-radiospredningsvirksomhed(8). Derudover er der fastlagt bestemmelser om de øvrige former for reklamer og sponsorering i Europa-Parlamentets og Rådets direktiv 98/43/CE af 6. juli 1998 om indbyrdes tilnærmelse af medlemsstaternes love og administrative bestemmelser om reklame for tobaksvarer og sponsorering til fordel for disse(9).

(1) KOM(96) 609 endelig udg.

(2) KOM(1999) 407 endelig udg.

(3) EFT L 95 af 16.4.1996.

(4) Réseau Européen pour la Prévention du Tabagisme European Network for Smoking Prevention (REPT-ENSP) rue de Pascale, 48 1040 Bruxelles, Belgien.

(5) Réseau Européen Jeunes et Tabac European Network on Young People and Tobacco (ENYPAT) National Public Health Institute (KTL), Department of Epidemiology and Health Promotion, Mannerheimintie 166, 00300 Helsingfors, Finland.

(6) EFT L 215 af 30.7.1992.

(7) EFT L 210 af 28.7.1998.

(8) EFT L 298 af 17.10.1989.

(9) EFT L 213 af 30.7.1998.